钦定古今图书集成/历象汇编/岁功典/第022卷 > 顺宁府
## 钦定古今图书集成/历象汇编/岁功典/第022卷 > 顺宁府

元旦，郡人多持斋，高年辈诵《二氏遗典》，咏赞之声沸
腾。

《朝会赋　　　　　　　　　　晋》·傅元

仰二皇之文象，咏帝德乎上系，考夏后之遗训，综殷
周之典制，采秦汉之旧仪，肇元正之嘉会。于是先期
戒事，众官允敕，万国咸亨，各以共职。翼翼京邑，巍巍
紫极，前三朝之夜半，庭燎晃以舒光；华灯若乎火树，
炽百枝之煌煌。俯而察之，如亢烛龙而照元方；仰而
观焉，若披丹霞而鉴九阳。闾阖辟，天门开，坐太极之
“正殿，严嵯峨以崔嵬。嘉广庭之敞丽，美升云”之玉阶相者从容，俟次而入。济济洋洋，肃肃习习。就位重列，
面席而立；胪人齐列，宾礼九重。群后德让，海外来同。
束帛戋戋，羔雁邕邕。献贽奉璋，人肃其容。是时，天子
盛服晨兴，坐武帐，凭玉几，正南面而听朝，凭权衡乎
砥矢。群司百辟，进阼纳觞。皇恩下降，休气上翔。礼毕
飨䜩，进止有章。六乐递奏，磬管铿锵。渊渊鼓钟，嘒嘒
笙簧。搏拊琴瑟，以咏先皇。雅歌内协，颂声外扬。